আল্লামা মোহাম্মদ আব্দুল্লাহেল কাফী আল-কোরায়শী (রহ:) [১৯০০ - ৪ জুন ১৯৬০] ছিলেন একজন ইসলামি পণ্ডিত, বাঙালি রাজনীতিবিদ, সাংবাদিক, লেখক। সমাজসেবক হিসেবে তিনি দেশের বিভিন্ন স্থানে মাদ্রাসা ও ঈদগাহ প্রতিষ্ঠা করেছেন। প্রবন্ধ ও গবেষণার জন্য ১৯৬০ সালে তিনি বাংলা একাডেমী পুরস্কার লাভ করেন।  জন্ম মোহাম্মদ আব্দুল্লাহেল কাফী আল-কোরায়শী (রহ:)  ১৯০০ সালে বেঙ্গল প্রেসিডেন্সির বর্ধমান জেলার টুবগ্রামে জন্মগ্রহণ করেন। তার পৈতৃক নিবাস ছিল দিনাজপুর জেলার বস্তিয়াড়া গ্রামে। তার বাবার নাম সৈয়দ আবদুল হাদি।  শিক্ষাজীবন শৈশবে বাড়িতে তার শিক্ষা শুরু হয়। বাবার কাছে তিনি আরবি এবং মায়ের কাছে উর্দু ও ফারসি শেখেন। ১৯০৬ সালে তিনি স্থানীয় নূরুল হুদা মাদ্রাসায় ভর্তি হন। ১৯০৯ সাল পর্যন্ত তিন বছর সেখানে লেখাপড়া করেন। এরপর রংপুরের কৈলাসরঞ্জন উচ্চ বিদ্যালয় এবং হুগলি জেলা স্কুলে পড়ালেখা করেছেন।  ১৯১৭ সালে তিনি কলকাতা মাদ্রাসা থেকে এন্ট্রান্স পাস করেন। ১৯১৯ সালে তিনি সেন্ট জেভিয়ার্স‌ কলেজ থেকে আইএ পাস করেন। এরপর সেন্ট জেভিয়ার্সে‌ তিনি বিএ শ্রেণীতে ভর্তি হন। এসময় অসহযোগ ও খিলাফত আন্দোলন শুরু হলে তিনি ইংরেজি শিক্ষা ত্যাগ করেন।  রাজনীতি তিনি অসহযোগ ও খিলাফত আন্দোলনে অংশ নিয়েছিলেন। তিনি ১৯২২ সালে জমঈয়তে উলামায়ে বাঙ্গালার সহকারী সম্পাদক হন। ১৯২৬ সালে তিনি হোসেন শহীদ সোহরাওয়ার্দী‌র ইন্ডিপেন্ডেন্ট মুসলিম পার্টির পক্ষে কাজ করেছেন। তিনি দলের সেক্রেটারি এবং নির্বাচন বোর্ডের সদস্য ছিলেন। ১৯৩০ সালে মুসলিম ন্যাশনাল পার্টির নেতা হিসেবে তিনি আইন অমান্য আন্দোলনে দিনাজপুরে নেতৃত্বে দিয়েছেন। আন্দোলনের সমর্থনে বক্তব্য দেয়ার জন্য তিনি গ্রেপ্তার হন। ১৯৩২ সালে তিনি রাজনীতি থেকে অবসর নেন।  ইসলামি কর্মকাণ্ড রাজনীতি থেকে অবসর নিয়ে তিনি ইসলামি কর্মে নিয়োজিত হন। ১৯৩৫ সালে রংপুরের হারাগাছা বন্দরে অনুষ্ঠিত উত্তরবঙ্গ আহলে হাদিস সম্মেলনে তিনি গুরুত্বপূর্ণ ভূমিকা রেখেছেন। ১৯৪০ সালে দিল্লিতে অনুষ্ঠিত নিখিল ভারত জাতীয়তাবাদি মুসলিম সম্মেলনে তিনি বাংলার প্রতিনিধি হিসেবে অংশগ্রহণ করেছেন। ১৯৪৪ ও ১৯৪৫ সালে অনুষ্ঠিত নিখিল ভারত আহলে হাদিস সম্মেলনে তিনি বাংলার প্রতিনিধি ছিলেন। ১৯৪৬ সালে তিনি নিখিল বঙ্গ ও আসাম জমঈয়তে আহলে হাদিসের সভাপতি নির্বাচিত হন। আহলে হাদিস আন্দোলনকে প্রত্যন্ত অঞ্চলে জনপ্রিয় করার জন্য এসময় তিনি সক্রিয় ভূমিকা রেখেছেন।  ১৯৪৭ সালে পাকিস্তান প্রতিষ্ঠার পর সংগঠনের নাম বদলে পূর্ব পাকিস্তান জমঈয়তে আহলে হাদিস (বর্তমানে বাংলাদেশ জমঈয়তে আহলে হাদীস) রাখা হয় এবং সংগঠনের সদরদপ্তর কলকাতা থেকে পাবনায় স্থানান্তর করা হয় (বর্তমানে সংগঠনটির প্রধান কার্যালয় ঢাকায়)। এসময় তিনি ইসলামি সংবিধান চালুর পক্ষে তিনি মতপ্রকাশ করেন।  সংবাদপত্র আব্দুল্লাহেল কাফী আল-কোরায়শী (রহ:) ১৯২১ সালে  উর্দু দৈনিক জামানা পত্রিকার সম্পাদক হিসেবে কর্মজীবনে প্রবেশ করেছিলেন। ১৯২৪ সালে তিনি সাপ্তাহিক সত্যাগ্রহী পত্রিকা প্রকাশ করেন। ১৯৪৯ সালে তিনি “মাসিক তর্জ‌মানুল হাদিস” পত্রিকা প্রকাশ করেন। ১৯৫৭ সালে তিনি “সাপ্তাহিক আরাফাত”  পত্রিকা প্রকাশ করেন।  রচনাবলি লেখালেখি ও গবেষণার জন্য তার খ্যাতি ছিল। ছোট বড় মিলিয়ে তার লিখিত গ্রন্থ ৫২ টি। যা বাংলা, আরবি, উর্দু ও ইংরেজি ভাষায় লিখিত। ফারসি ভাষায়ও তার লিখিত গ্রন্থের সন্ধান পাওয়া যায়।   প্রকাশিত গ্রন্থসমূহ thumb|কালেমা তাইয়েবা বইয়ের প্রচ্ছদ  আল ইসলাম বনাম কমিউনিজম আহলে হাদীস পরিচিতি একটি পত্রের জবাব  কালেমা তাইয়েবা তিন তালাক প্রসঙ্গ নবুয়াতি মুহাম্মাদী পীরদের ভ্রান্ত আকিদা  ফিরকাবন্দি বনাম অনুসরণীয় ইমামগণের নীতি ইসলামী শাসনতন্ত্রের সূত্র ধন বণ্টনের রকমারি ফর্মুলা মুরগী আগে জন্মেছে, না ডিম? আহলে কিবলার পিছনে নামাজ তারাবীহ নামাজ জামাআত ও রাকাত ঈদে কুরবান সিয়ামে রামাযান ইসলামী অর্থনীতির ক-খ ফাতাওয়া ও মাসায়েল মুসাফা দক্ষিণ হস্তে জমঈয়ত গঠনতন্ত্র ইত্যাদি।   জীবনীগ্রন্থ ও থিসিস  তাঁর জীবনী নিয়ে একাধিক গ্রন্থ রচিত হয়েছে। এছাড়া একাধিক থিসিস রয়েছে তাঁর জীবনীর উপর।   তাঁর উপর লিখিত জীবনী গ্রন্থ:  মোহাম্মদ আব্দুল্লাহেল কাফী, সাইফুদ্দীন চৌধুরী, বাংলা একাডেমি  বিশিষ্ট গবেষকদের কলমে আল্লামা আব্দুল্লাহেল কাফী আল-কোরাইশী, মুহাম্মদ শহীদুল্লাহ খান মাদানী  আল্লামা আব্দুল্লাহেল কাফী আল কুরায়শী,  মুহাম্মদ আব্দুর রহমান thumb|সাইফুদ্দীন চৌধুরী লিখিত মোহাম্মদ আব্দুল্লাহেল কাফী বইয়ের প্রচ্ছদ  তাঁর উপর হওয়া থিসিস:  ⁠আব্দুর রব আফফান মাদানী এর নির্দেশে মদিনা ইউনিভার্সিটি থেকে এম. ফিল. থিসিস। শিরোনাম:(جهود الشيخ العلامة محمد عبد الله الكافي القرشي (ت 1379هـ) في تقرير العقيدة السلفية والرد على  المخالفين )  গবেষক: শায়খ জাহিদ হাসান মাদানী   ⁠রাজশাহী বিশ্ববিদ্যালয়ের ডক্টরেট থিসিস। শিরোনাম: মাওলানা আবদুল্লাহেল কাফী আল-কোরায়শী (রহ:) জীবনী, সমাজচিন্তা ও সাহিত্য কর্ম।  গবেষক: আব্দুল হক  পুরস্কার প্রবন্ধ ও গবেষণার জন্য ১৯৬০ সালে তিনি বাংলা একাডেমী পুরস্কার লাভ করেন।  মৃত্যু আব্দুল্লাহেল কাফী আল-কোরায়শী (রহ:) ১৯৬০ সালে ঢাকায় মৃত্যুবরণ করেন।  তথ্যসূত্র  বিষয়শ্রেণী:১৯০০-এ জন্ম বিষয়শ্রেণী:১৯৬০-এ মৃত্যু বিষয়শ্রেণী:বাঙালি রাজনীতিবিদ বিষয়শ্রেণী:বাঙালি লেখক বিষয়শ্রেণী:আহলে হাদিস ব্যক্তি বিষয়শ্রেণী:ইসলামি ব্যক্তিত্ব বিষয়শ্রেণী:প্রবন্ধ ও গবেষণায় বাংলা একাডেমি সাহিত্য পুরস্কার বিজয়ী বিষয়শ্রেণী:মাদ্রাসা-ই আলিয়া, কলকাতার প্রাক্তন শিক্ষার্থী বিষয়শ্রেণী:বাংলা একাডেমি সাহিত্য পুরস্কার বিজয়ী বিষয়শ্রেণী:বাংলাদেশী ইসলামপন্থী বিষয়শ্রেণী:পাকিস্তানি ইসলামপন্থী বিষয়শ্রেণী:দিনাজপুর জেলার ব্যক্তি বিষয়শ্রেণী:সেন্ট জেভিয়ার'স কলেজ, কলকাতার প্রাক্তন শিক্ষার্থী